Liselott Blixt (DF), 2008-11-13:
Nu er det ikke på den måde, vi arbejder i Dansk Folkeparti.
Man hører det, man vil høre, sagde hr. Jens Peter Vernersen, og til hr. Jens Peter Vernersens angreb på Dansk Folkeparti og undertegnede vil jeg kort sige, at hr. Jens Peter Vernersen måske skulle have lyttet efter de gange, hvor vi har diskuteret DRG-taksten, hvor Dansk Folkeparti netop har gjort rede for, at vi ikke har været tilfredse med den måde, den har fungeret på, og vi derfor gerne ser en ændring af DRG-taksten.
Med hensyn til fedmeoperationer er det en sag, jeg har været inde i i flere måneder.
Jeg har haft samtaler med ministeren, netop fordi jeg synes, det har båret den forkerte vej og der har været en stigning, som man burde kigge på.
Men det ser ud til, at jeg skal have fat i ministeren endnu en gang for at få gjort den sag op.
Samtidig ved vi, at der i øjeblikket jo er betydelig fokus på sundhedsvæsenet fra forskellige sider.
Borgernes krav til behandlingsgarantien vokser, behandlingstilbuddene udvides, og udgifterne til sundhedsvæsenet stiger.
På den baggrund er det fortsat væsentligt at sørge for, at vi får mest muligt ud af hver krone, der anvendes i sundhedssystemet, samt at det er borgeren, der bliver sat i centrum.
For Dansk Folkeparti er det ikke afgørende, om det er et offentligt eller et privat sygehus, der udfører opgaven.
Men jeg vil her hastigt tilføje, at i Dansk Folkeparti går vi ikke ind for, at 20, 30, 40, 50 pct. bliver privatiseret.
Det er vigtigt, at vi går efter at få et offentligt sygehusvæsen, der kan rumme de borgere i Danmark, som har brug for det, hvad enten man er rig eller fattig.
Men vi erkender også, at der er brug for det private, nemlig når man selv ønsker en sygehusbehandling, der kan være anderledes end den, man får på et offentligt sygehus.
Det private kan også som nu stå for en del af de forsikringsydelser, man kan forsikre sig til, og dermed hjælpe med til at aflaste et belastet sygehusvæsen
Det var netop derfor, Dansk Folkeparti krævede, at fradragsberettigede sundhedsforsikringer blev en ret for alle ansatte i et firma og ikke kun for direktøren.
Derved kan vi nu se, at vi har opnået, at en større del af befolkningen får en valgfri behandling, og i Dansk Folkeparti ser vi helst, at regionerne og det private sygehusvæsen indgår i et konstruktivt samarbejde til gavn for den enkelte patient.
Produktivitetsmålingen for 2006 viser, at der på landsniveau er opnået en produktivitetsstigning på 1,9 pct. fra 2005 til 2006, hvilket tilnærmelsesvis er identisk med resultatet fra 2004 til 2005.
Danmark har i perioden fra 2000 til 2006 oplevet en vækst i sundhedsudgifterne på 3,8 pct. årligt, hvilket er markant mere end i de foregående perioder.
Der er i denne periode afsat 18,4 mia. kr. til sundhedsområdet, så der har været stor fokus på området.
Danmark ligger i top, når det gælder den offentlige andel af sundhedsudgifterne, som udgør ca. 84 pct. af de samlede udgifter.
Kun Sverige og Storbritannien har en højere offentlig andel af de samlede sundhedsudgifter end Danmark blandt de analyserede lande.
Lægetætheden i Danmark er steget med 9 pct. siden 2001, hvilket er mere end gennemsnittet i OECD.
Der uddannes relativt mange læger i Danmark, i 2006 havde Danmark med 15,6 læger pr. 100.000 indbyggere det højeste antal nyuddannede læger blandt de analyserede lande.
Siden 2001 er der sket en stigning i uddannelsen af medicinske kandidater i Danmark på mere end 52 pct.
I 2006 blev der i Danmark udført godt 150 operationer pr. 1.000 indbyggere.
Dette er et højere aktivitetsniveau end i de lande, vi normalt sammenligner os med.
Antallet af udførte operationer i Danmark er siden 2001 steget med 13,3 pct., men vi ser stadig stigende ventelister, og det er grunden til, at Dansk Folkeparti i finanslovforhandlingerne har villet sikre, at der holdes et vågent øje med de penge, der bliver afsat på området, netop for at sikre, at de bliver brugt optimalt.
Det private sygehusvæsen må gerne være godt, effektivt og attraktivt.
Men Dansk Folkeparti vil stå som garant for, at det private sygehusvæsen ikke vinder frem på bekostning af det offentlige, men derimod må arbejde på lige vilkår med dette.